Kasper Bøgelund kommer til AaB fra tyske Borussia Mönchengladbach, hvor det i alt blev til 44 kampe for den tidligere OB'er. Inden opholdet i Tyskland opnåede Kasper Bøgelund 78 kampe for det hollandske storhold PSV Eindhoven, hvor han således undervejs under opholdet havde AaB's Michael Jakobsen som klubkammerat. AaB's sportsdirektør glæder sig over aftalen med den 27-årige profil. - Da spillernes sommerferie blev indledt, vidste vi, at vi havde et defensivt problem, som vi skulle have løst. - Kasper Bøgelund har igennem længere tid været vores foretrukne emne i højre forsvarsside, og derfor er jeg selvfølgelig meget tilfreds med, at vi har fået en aftale på plads, fastslår Lynge Jakobsen. AaB og Kasper Bøgelund har i første omgang indgået en et-årig kontrakt, men det er hensigten, at der allerede i løbet af få måneder skal diskuteres en eventuel forlængelse. - Vi har bevidst ledt efter spillere, der både er sultne og som samtidig har erfaring fra højeste internationale niveau, og det må vi sige, at vi har fået med forstærkningerne af Michael Beauchamp og Kasper Bøgelund, slutter Lynge Jakobsen. Kasper Bøgelund er noteret for 15 A-landskampe for Danmark.

Referat:
Kasper Bøgelund er i dag blevet præsenteret som ny forstærkning hos de nordjyske Danmarksmestre.